Norges speiderforbund

Bakgrunn

Inntil for få år siden lød speiderlovens første paragraf «En speider er åpen for Gud og hans ord». Gjennom blant annet denne paragrafen og speiderløftet viste NSF tidligere sin kristne forankring og sitt kristne verdigrunnlag. Ateistiske speidergrupper som har ønsket å bli medlemmer av NSF har fått avslag, fordi NSF anså seg selv som en kristen organisasjon. 
I 2016 ble speiderlovens første paragraf endret til "En speider søker sin tro og respekterer andres." Også speiderløftet er under revidering. Gjennom sine internasjonale medlemskap i verdensspeiderforbundene er NSF pålagt å ha en åndelig dimensjon i arbeidet.

Formål

Speidingens formål er å utvikle medlemmene til å bli selvstendige og ansvarsbevisste mennesker. En stor oppgave som løses blant annet gjennom å benytte et variert program med mange frilufts- og praktiske aktiviteter, ved å bruke teamarbeid i små grupper (patruljesystemet), og gjennom å aktivt bruke «learning by doing» som metode.
Forbundsparagrafen fra 2008 lyder: Norges speiderforbunds formål er å utvikle mennesker til selvstendighet og til å ta aktivt ansvar i samfunnet i samsvar med idealene fra speiderløftet og speiderloven.
Speiderløftet og speiderloven utdyper de ulike delene av formålsparagrafen.

Aktiviteter

De viktigste aktivitetene i Norges speiderforbund foregår i arbeidsenhetene (se aldersgrupper over) i speidergruppene. Her er det møter med jevne mellomrom, for mange vil det si ukentlig, og flere turer i året. De fleste speidergrupper tilbyr sine medlemmer en leir av ca. en ukes varighet hver sommer. 
NSF har også en del arrangementer på krets- og forbundsnivå. På forbundsnivå er det største landsleir, som arrangeres hvert fjerde år (se egen seksjon lengre ned). 
Av konkurranser har kretsene kretskonkurranser, hvor patruljene konkurrerer i speiderferdigheter. De beste patruljene i hver krets kvalifiserer seg til NM i speiding. Hvert NM i speiding og kretsbannerkonkurransene varer en helg. Typiske øvelser under disse arrangementene er blant annet orientering, pionering, rundløype med naturkjennskap, samfunnskunskap og førstehjelp.
Som en del av Norges speiderforbunds samfunnsengasjement, har Speideraksjonen blitt arrangert hvert år siden 2004. Dette er en innsamlingsaksjon som går til Flyktninghjelpens prosjekter. Speiderne i Norge har tradisjon for å samle inn til liknende formål praktisk talt siden oppstarten av speiderarbeidet i 1911, men under ulike navn. Speideraksjonen het tidligere Speiderjobben.

Leirer

Hvert fjerde år arrangeres en ukeslang landsleir for alle NSFs medlemmer, og vanligvis også deltagere fra andre nasjoner. Mellom landsleirene er det vanligvis kretsleir hvert fjerde år, og gruppeleirer hvert annet år. Følgende landsleire er hittil avholdt:

Studentspeiding

Det er studentspeidergrupper i Trondheim, TSSG, og i Ås, ÅSSG.
Tidligere fantes også studentspeidergruppene OSSG i Oslo, BSSG i Bergen og NoSSG på Notodden. Studentspeidergruppene har vært tilknyttet alle speiderorganisasjonene i Norge gjennom en felles paraply Studentspeiderrådet.

Internasjonalt

Norges speiderforbund er gjennom Speidernes fellesorganisasjon (Spf) medlem av WOSM (World Organisation of the Scout Movement) og WAGGGS (World Association of Girl Guides and Girl Scouts). Norges speiderforbund har også et langvarig og forpliktende samarbeid med speiderforbundene i enkelte utviklingsland.